CELEX: C2004/217/27
Language: et
Date: 2004-08-28 00:00:00
Title: Kohtuasi C-260/04: Hagi, mille esitas Euroopa Ühenduste Komisjon 17. juunil 2004 Itaalia Vabariigi vastu

28.8.2004   
            
            
               ET
            
            
               Euroopa Liidu Teataja
            
            
               C 217/14
            
         Hagi, mille esitas Euroopa Ühenduste Komisjon 17. juunil 2004 Itaalia Vabariigi vastu
   (Kohtuasi C-260/04)
   (2004/C 217/27)
   Euroopa Ühenduste Kohus sai 17. juunil 2004 hagi Itaalia Vabariigi vastu, mille on esitanud Euroopa Ühenduste Komisjon, keda esindavad K. Wiedner, S. Cattabriga ja L. Visaggio.
   Euroopa Ühenduste Komisjon palub Euroopa Kohtul:
   
               —
            
            
               tunnistada, et kuna Ministero delle Finanze (rahandusministeerium) uuendas eelnevalt avalikku konkurssi korraldamata 329 hobuste traavivõistluse totalisaatori korraldamise tegevusluba, rikkus Itaalia Vabariik üldist läbipaistvuse põhimõtet ja avalikustamise kohustust, mis tuleneb EÜ asutamislepingu asutamisvabadust käsitelevatest sätetest (artikkel 43 ja sellele järgnevad artiklid), samuti nendest, mis puudutavad teenuste vaba liikumise põhimõtet (artikkel 49 ja sellele järgnevad artiklid);
            
         
               —
            
            
               jätta kohtukulud Itaalia Vabariigi kanda.
            
         Õiguslikud alused ja peamised argumendid:
   Vaatamata sellele, et hobuste traavivõistluse totalisaatori korraldamisele ei kohaldata nõukogu 18. juuni 1992. aasta direktiivi 92/50/EMÜ (1), millega kooskõlastatakse riiklike teenuslepingute sõlmimise kord, ilmneb kohtuasjast C-324/98: Telaustria (2) väga selgelt, et siseriiklikud ametiasutused, kes väljastavad taolisi tegevuslube, on kohustatud järgima asutamislepingu üldpõhimõtteid ning eriti rahvusel põhineva mittediskrimineerimise põhimõtet, mis on sätestatud EÜ asutamislepingu asutamisvabadust ja teenuste vaba liikumist puudutavates sätetes (artikkel 43 ja sellele järgnevad artiklid ning artikkel 49 ja sellele järgnevad artiklid).
   Nimetatud põhimõte kehtib nii tegevuslubade väljastamisel, pikendamisel kui ka uuendamisel. Ühenduse õiguses kohaldatakse tegevuslubade pikendamisel või uuendamisel samu põhimõtteid kui uue tegevusloa väljastamisel, mis peab seega toimuma vastavalt ühenduse õigusele.
   Nagu Euroopa Kohus oma 18. novembri 1999. aasta otsuses kohtuasjas C-275/98: Unitron Scandinavia ja 3-S (3) leidis, on rahvusel põhineva mittediskrimineerimise põhimõttega “seotud läbipaistvuse järgimise kohustus, et riigihangete asutus saaks selle järgimist tagada”.
   Nimetatud läbipaistvuse järgimise kohustuse tõttu on riigihangete ametiasutuse ülesanne tagada igale potentsiaalsele pakkujale piisav avalikustamine, et teenuste turg oleks konkurentsile avatud ning oleks võimalik jälgida menetluse erapooletust.
   Komisjon leiab, et on ilmselge, et Itaalia ametiasutused ei ole järginud eespool nimetatud läbipaistvuse põhimõtet uuendades kuni 1. jaanuarini 2006 nimetatud 329 hobuste traavivõistluse totalisaatori korraldamise tegevusluba nendele, kellel see varem olemas oli, avalikku konkurssi korraldamata.
   
      (1)  EÜT L 209, 24.7.1992, lk 1.
   
      (2)  EKL, lk I-10745.
   
      (3)  [1999]EKL, lk I-8291, p 31.